Eyrarrósin 2010 kom í hlut tónlistarhátíðarinnar Bræðslunnar á Borgarfirði eystra og veittu aðstandendur hennar viðurkenningunni móttöku við hátíðlega athöfn á Bessastöðum síðdegis í gær . Bræðurnir Áskell Heiðar og Magni Ásgeirssynir forsvarsmenn og upphafsmenn Bræðslunnar tóku við viðurkenningunni úr hendi Dorrit Moussaieff , verndara Eyrarrósarinnar . Fjölmennt var við athöfnina en auk afhendingar viðurkenninga fluttu Sigríður Thorlacius og Högni Egilsson tónlist og Katrín Jakobsdóttir menntamálaráðherra og Hrefna Haraldsdóttir stjórnandi Listahátíðar í Reykjavík ávörpuðu viðstadda . Þrjú verkefni voru tilnefnd til Eyrarrósarinnar að þessu sinni og kynnt sérstaklega á Bessastöðum á mánudag . Hin verkefnin tvö voru Eiríksstaðir í Haukadal og Skjaldborg , heimildarmyndahátíð á Patreksfirði . Þetta var í sjöunda sinn sem Eyrarrósin var afhent en hún er samstarfsverkefni Listahátíðar í Reykjavík , Byggðastofnunar og Flugfélags Íslands . Markmiðið með Eyrarrósinni er að efla fagmennsku og færni við skipulagningu menningarlífs og listviðburða á landsbyggðinni .